পুরী থেকে গ্রেফতার জাল আধার কার্ড কাণ্ডের মূল অভিযুক্ত

কলকাতা: জাল আধার কার্ড চক্রে নাস্তানাবুদ কলকাতা-সহ রাজ্যের বিভিন্ন প্রান্ত। শুধুমাত্র বাংলাতেই নয়, ভিনরাজ্যেও ছড়িয়ে পরেছে এই চক্র। আর এবার পুরী থেকে গ্রেফতার জাল আধার কার্ড কাণ্ডের মূল পান্ডা বারাসাত থানার পুলিশের জালে। ধৃতের নাম রূপক মণ্ডল। শুধুমাত্র রূপকই নয়, তার সঙ্গে গ্রেফতার করা হয় আরও ৫ জনকে।

শুধুমাত্র আধার কার্ড জাল করাই নয়, পাশাপাশি প্যান কার্ডও জাল করার অভিযোগ ওঠে এই ব্যক্তির বিরুদ্ধে। বারাসাত পুলিশ গোপন সূত্রে খবর পায় জাল আধার কার্ড কাণ্ডের মূল অভিযুক্ত পুরীতে লুকিয়ে রয়েছে, আর তারপরেই সেই ব্যক্তিকে সেখান থেকে গ্রেফতার করা হয়।

আরও পড়ুন: পূর্ণ কর্মবিরতি প্রত্যাহার মেদিনীপুর মেডিক্যালের জুনিয়র ডাক্তারদের

পুলিশ রূপককে গ্রেফতার করে চলে জেরা। আর জেরায় উঠে আসে সুব্রত বিশ্বাস ও তমাল হালদার নাম, সেই দুজনকেও পরবর্তী ক্ষেত্রে গ্রেফতার করে পুলিশ। জেরায় আরও জানা যায় ধৃত রূপক আসলে সমীরের সাগরেদ। সমীরের তৈরি করা ভোটার কার্ড এবং আধার কার্ড নিয়ে বারাসাত নবপল্লীতে বসবাস করছিল বাংলাদেশি নাগরিক শিখা দাস ও তার মেয়ে শর্মি দাস। তাদেরকেও গ্রেফতার করা হয় বারাসাত থানার পুলিশের তরফ থেকে। ঘটনায় ধৃতদের আজ অর্থাৎ শুক্রবার তোলা হয় বারাসাত আদালতে।

দেখুন অন্য খবর